BEGRUNDELSE

1.Forslagets genstand

Dette forslag vedrører Rådets afgørelse om de holdninger, der skal indtages på Unionens vegne i Associeringsudvalget i dettes handelssammensætning i forbindelse med ajourføringen af bilag III (Tilnærmelse) om regler for standardisering, akkreditering, overensstemmelsesvurdering, tekniske forskrifter og metrologi og af bilag XVI (Offentlige udbud) til associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side.

2.Baggrund for forslaget

2.1.Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side

Associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side ("aftalen") har til formål at bidrage til gradvis økonomisk integration og udbygning af den politiske associering mellem Georgien og Den Europæiske Union. Aftalen trådte i kraft den 1. juli 2016.

2.2.Associeringsudvalget

Associeringsudvalget er et organ, der er nedsat ved aftalen, og som i henhold til aftalens artikel 408, stk. 3, har beføjelse til at træffe afgørelser i de tilfælde, der er fastsat i aftalen, og på områder, hvor Associeringsrådet har delegeret det beføjelser. Disse afgørelser er bindende for parterne, der træffer passende foranstaltninger med henblik på at gennemføre dem.

Som fastsat i aftalens artikel 408, stk. 4, mødes Associeringsudvalget i dettes handelssammensætning for at drøfte alle spørgsmål i forbindelse med handel og handelsrelaterede anliggender i aftalens afsnit IV. Som omhandlet i artikel 1, stk. 4, i Forretningsorden for Associeringsudvalget og underudvalg ("forretningsordenen") består Associeringsudvalget i dettes handelssammensætning af højtstående embedsmænd fra Europa-Kommissionen og Georgien med ansvar for handel og handelsrelaterede anliggender. En repræsentant for Europa-Kommissionen eller Georgien med ansvar for handel og handelsanliggender fungerer som formand for Associeringsudvalget i dettes handelssammensætning. En repræsentant for Tjenesten for EU's Optræden Udadtil deltager ligeledes i møderne.

I henhold til aftalens artikel 408, stk. 3, og forretningsordenens artikel 11, stk. 1, træffer Associeringsudvalget afgørelser efter fælles aftale mellem parterne, og efter at disse har gennemført deres respektive interne procedurer. Hver afgørelse eller henstilling undertegnes af Associeringsudvalgets formand, og ægtheden bekræftes af Associeringsudvalgets sekretærer.

2.3.Associeringsudvalgets påtænkte retsakter

Associeringsudvalget i dettes handelssammensætning skal vedtage to afgørelser vedrørende ajourføring af bilag III (Tilnærmelse) om regler for regler for standardisering, akkreditering, overensstemmelsesvurdering, tekniske forskrifter og metrologi og af bilag XVI (Offentlige udbud) til associeringsaftalen ("de påtænkte retsakter").

Formålet med de påtænkte retsakter er at ajourføre ovennævnte bilag i lyset af udviklingen i gældende EU-ret oplistet heri siden afslutningen af forhandlingerne om aftalen i november 2013. Dette er i overensstemmelse med Unionens og Georgiens forpligtelser vedrørende dynamisk tilnærmelse som fastsat i aftalens artikel 418 og har til formål at fremme den igangværende proces for Georgiens tilnærmelse til gældende EU-ret.

De retsakter, der skal vedtages, bliver bindende for parterne i aftalen i henhold til aftalens artikel 408, stk. 3, hvori det er fastsat, at: "Associeringsudvalget har beføjelse til at træffe afgørelser i de tilfælde, der er fastsat i denne aftale, og på områder, hvor Associeringsrådet har delegeret det beføjelser som fastsat i denne aftales artikel 406, stk. 1. Disse afgørelser er bindende for parterne, der træffer passende foranstaltninger med henblik på at gennemføre dem. Associeringsudvalget træffer sine afgørelser efter fælles overenskomst mellem parterne, idet der tages hensyn til de respektive interne procedurer."

3.Den holdning, der skal indtages på vegne af Den Europæiske Union

Dette forslag til Rådets afgørelse fastlægger Unionens holdninger til to afgørelser, der skal træffes i det associeringsudvalg, der er nedsat ved aftalen, i forbindelse med ajourføringen af bilag III (Tilnærmelse) om regler for standardisering, akkreditering, overensstemmelsesvurdering, tekniske forskrifter og metrologi og af bilag XVI (Offentlige udbud).

Ajourføringen af ovennævnte bilag er nødvendig for at afspejle den udvikling i EU-retten, der er sket på ovennævnte områder siden afslutningen af forhandlingerne om aftalen i november 2013. Forslaget er i overensstemmelse med parternes forpligtelser i henhold til aftalens artikel 406 og artikel 418.

Dette forslag er i overensstemmelse med og bidrager til gennemførelsen af Unionens øvrige eksterne politikker, navnlig den europæiske naboskabspolitik og udviklingspolitikken for så vidt angår Georgien.

Aftalens bestemmelser om handel og handelsrelaterede anliggender har været genstand for en forudgående konsekvensanalyse i 2008, efterfulgt af en bæredygtighedsvurdering foretaget af Kommissionens Generaldirektorat for Handel i 2012, som indgik i forhandlingerne om den vidtgående og brede frihandelsaftale (DCFTA). Denne undersøgelse bekræftede, at gennemførelsen af bestemmelserne om handel og handelsrelaterede anliggender ikke ville have nogen negativ indvirkning på Unionen, dens gældende ret eller dens politikker, men derimod ville have en positiv indvirkning på den økonomiske udvikling i Georgien. Forslaget har ingen negativ indvirkning på Unionens økonomiske politik, sociale politik eller miljøpolitik.